Gandia commemora el 150é aniversari de la seua Policia Local amb un plenari extraordinari
16 abril 2024

## Gandia commemora el 150é aniversari de la seua Policia Local amb un plenari extraordinari16 abril 2024Última actualització: 16 abril 2024

![](../gestion/img/c6267684c767161322c2a4c62aba5badae18bab7b26b3f40a5a939140ac66e8c.jpg)  
  

El saló de plenaris de l'ajuntament ha acollit aquest matí un ple extraordinari commemoratiu amb motiu del 150é aniversari de la creació del Cos de la Policia Local de Gandia. La sessió ha comptat amb la presència de membres de la Funció Judicial, representants de Cossos i Forces de Seguretat, Protecció Civil i Bombers, així com agents en actiu i jubilats, a més de representants de la societat civil gandienca encapçalats per dos dels Fills Predilectes de la ciutat, Pasqual Molina i Vicente Rocher, entre altres.  
  
Durant l'acte, l'alcalde de Gandia, José Manuel Prieto, ha llegit l'acta fundacional del Cos Policial i la declaració institucional commemorativa acordada per tots els grups municipals. Un document on s'ha volgut agrair l'esforç i la dedicació de diferents generacions de policies que han estat part de l'esdevenir històric, polític i administratiu de l'Ajuntament de Gandia.  
  
El Comissari Principal en cap de la Policia Local, José Martínez Espasa, ha volgut agrair a la corporació la celebració de l'acte i s'ha reafirmat en el compromís de tots els agents per vetllar pel benestar i la seguretat de tots els ciutadans.  
  
Posteriorment, ha sigut el torn de les intervencions dels portaveus de totes les formacions polítiques representades al consistori. Intervencions marcades per un sentit agraïment als integrants de la Policia Local on s'ha destacat el paper jugat al llarg d'aquests cent cinquanta anys en els esdeveniments més importants de la nostra història.  
  
L'acte ha finalitzat amb la intervenció de la màxima autoritat municipal qui ha recordat el llarg camí que la Policia Local ha realitzat des d'"_aquells incipients guàrdies municipals fins al cos policial actual, modern, eficaç i molt més nombrós en efectius, mitjans i competències, d'acord amb les necessitats d'aquest segle XXI. Actualment, són més de cent seixanta homes i dones que conformen un cos d'avantguarda, que advoca per la innovació, la millora contínua i per la proximitat al veïnat_".  
  
L'alcalde ha recordat que més enllà del dia a dia i de les actuacions quotidianes, els agents han estat peça clau en els moments més importants –com les dues visites dels Reis d'Espanya– i els més dolents com van ser el 23F, les inundacions com la riuada del 87, l'atemptat terrorista a la platja en plenes Falles, l'incendi del 2018 a Marxuquera o la pandèmia del coronavirus, "_on la societat gandienca no oblidarà mai els policies locals que la van cuidar a l'hora més crítica_" i destacat el seu paper a l'hora de facilitar la convivència, la pau, la seguretat i la tranquil·litat veïnal alhora que garanteixen els drets i les llibertats democràtiques.  
  
Prieto també ha volgut incidir en el paper de la policia local, ja que és "_la primera a arribar i la primera a què acudeixen els nostres veïns quan necessiten ajuda i protecció. És una garantia del dret fonamental a viure en llibertat, en definitiva. Per tant, la nostra admiració i reconeixement per cent cinquanta anys de perseverança, dedicació i servei públic_" i ha finalitzat la seua intervenció posant en valor la vocació de tots els agents: servir i assistir el veïnat; la de prevenir, ajudar i protegir.